**Монгол Улсын Их Хурлын 2008 оны хаврын ээлжит чуулганы Төрийн байгуулалтын байнгын хорооны 4 дүгээр сарын 10-ны өдөр /Пүрэв гараг/-ийн хуралдаан 16 цаг 50 минутад Төрийн ордны "А" танхимд эхлэв.**

Байнгын хорооны дарга, УИХ-ын гишүүн Д.Дондог ирц, хэлэлцэх асуудлыг танилцуулж, хуралдааныг даргалав.

**Хуралдаанд ирвэл зохих 21 гишүүнээс 14 гишүүн ирж, 66.6 хувийн ирцтэй байв.**

**Чөлөөтэй:** Д.Идэвхтэн, А.Мурат, Б.Эрдэнэбат

**Өвчтэй:** М.Зоригт, Ч.Содномцэрэн

**Тасалсан:** Ц.Батаа, Д.Туяа.

**Орон нутгийн Хурлын сонгуулийн тухай хуульд өөрчлөлт оруулах тухай /УИХ-ын гишүүн Э.Бат-Үүл, Р.Эрдэнэбүрэн нарын санаачилсан/, Орон нутгийн Хурлын сонгуулийн тухай хуульд нэмэлт, өөрчлөлт оруулах тухай /УИХ-ын гишүүн Ч.Раднаа нарын 6 гишүүний санаачилсан/ хуулийн төслүүд /анхны хэлэлцүүлэг/ /үргэлжлэл/**

            Хэлэлцэж буй асуудалтай холбогдуулан УИХ-ын Тамгын газрын зөвлөх Т.Оюунчимэг, Төрийн байгуулалтын байнгын хорооны референт Г.Чагнаадорж нарын бүрэлдэхүүнтэй ажлын хэсэг байлцав.

УИХ-ын гишүүн С.Баярцогт гаргасан саналын үндэслэлээ тайлбарлав.

Хэлэлцэж буй асуудалтай холбогдуулан УИХ-ын гишүүн Ц.Нямдорж санал хэлэв.

**Д.Дондог:** Орон нутгийн хурлын ээлжит сонгуулийн санал авах өдөр нь сонгуулийн жилийн 6 дугаар сарын сүүлийн аль нэг ням гариг байх буюу УИХ-ын сонгуультай нэг өдөр байна гэсэн УИХ-ын гишүүн С.Баярцогтын гаргасан саналыг дэмжиж байгаа гишүүд гараа өргөнө үү.

Зөвшөөрсөн             9

Татгалзсан               2

Бүгд                            11

Гишүүдийн олонхийн саналаар дэмжигдлээ.

Дээрх саналын дагаж мөрдөх хугацааг 2012 оны 1 дүгээр сарын 1-ний өдрөөс тооцно гэсэн саналыг дэмжиж байгаа гишүүд гараа өргөнө үү.

Зөвшөөрсөн             10

Татгалзсан               1

Бүгд                            11

Гишүүдийн олонхийн саналаар дэмжигдлээ.

Уг саналтай холбогдуулан УИХ-ын гишүүн С.Ламбаа, С.Баярцогт, Ч.Раднаа нар санал хэлэв.

**Д.Дондог:** Тухайн тойрогт ноогдсон мандатын тооноос дутуу нэр дэвшигчийн төлөө санал өгсөн саналын хуудсыг хүчинтэйд тооцно гэсэн саналыг дэмжиж байгаа гишүүд гараа өргөнө үү.

Зөвшөөрсөн             2

Татгалзсан               9

Бүгд                            11

Гишүүдийн олонхийн саналаар дэмжигдсэнгүй.

Дээрх санал дэмжигдээгүй учраас "нэгээс" гэснийг "тухайн тойрогт ногдох мандатын тооноос" гэж өөрчилсүгэй гэсэн саналыг дэмжиж байгаа гишүүд гараа өргөнө үү.

Зөвшөөрсөн             9

Татгалзсан               2

Бүгд                            11

Гишүүдийн олонхийн саналаар дэмжигдлээ.

Орон нутгийн Хурлын сонгуулийн тухай хуульд өөрчлөлт оруулах тухай УИХ-ын гишүүн Э.Бат-Үүл, Р.Эрдэнэбүрэн нарын санаачилсан хуулийн төслийг анхны хэлэлцүүлгээр баталъя гэсэн УИХ-ын гишүүн С.Баярцогт, С.Ламбаа нарын гаргасан саналыг дэмжиж байгаа гишүүд гараа өргөнө үү.

Зөвшөөрсөн             9

Татгалзсан               2

Бүгд                            11

Гишүүдийн олонхийн саналаар дэмжигдлээ.

Орон нутгийн Хурлын сонгуулийн тухай хуульд нэмэлт, өөрчлөлт оруулах тухай УИХ-ын гишүүн Ч.Раднаа нарын 6 гишүүний санаачилсан хуулийн төслийг анхны хэлэлцүүлгээр баталъя гэсэн УИХ-ын гишүүн Ц.Нямдоржийн гаргасан саналыг дэмжиж байгаа гишүүд гараа өргөнө үү.

Зөвшөөрсөн             9

Татгалзсан               2

Бүгд                            11

Гишүүдийн олонхийн саналаар дэмжигдлээ.

**Хуралдаан 17 цаг 05 минутад өндөрлөв.**

**Тэмдэглэлтэй танилцсан:**

ТӨРИЙН  БАЙГУУЛАЛТЫН

 БАЙНГЫН ХОРООНЫ ДАРГА                                                         Д.ДОНДОГ

**Тэмдэглэл хөтөлсөн:**

            ХУРАЛДААНЫ НАРИЙН

                 БИЧГИЙН ДАРГА                                                                           В.ОЮУН

**МОНГОЛ УЛСЫН ИХ ХУРЛЫН 2008 ОНЫ ХАВРЫН ЭЭЛЖИТ  
ЧУУЛГАНЫ  ТӨРИЙН БАЙГУУЛАЛТЫН БАЙНГЫН ХОРООНЫ**

**4  ДҮГЭЭР САРЫН 10-НЫ ӨДӨР /ПҮРЭВ ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Д.Дондог:** Арвин гишүүн, Батболд гишүүн нарыг уръя. Тэгээд боллоо.

            Гишүүний саналыг ингэж хураалгана шүү.

Орон нутгийн хурлын ээлжит сонгуулийн санал авах өдөр нь Сонгуулийн жилийн 6 дугаар сарын сүүлийн аль нэг Ням гариг байхаар төсөлд өөрчлөлт оруулна гэж. Тэгэхгүй бол энэ чинь давхцуулна гэхээр энгийн хэллэг болчихоод байна.

**С.Баярцогт:** Би инээдэмтэй юм хэлэх үү. Нэг ийм зөрүүд нөхөр байж байгаад эхний хагас сайн өдөр нь нэгийг нь явуулаад бүтэн сайн өдөр нь, дараагийн хагас сайн өдөр явуулчих тийм юм байгаа байхгүй юү.

Тэгж ингэж биччихээд ард талдаа нэг өгүүлбэр нэмчих.

Энэ хоёр нь нэг өдөр байна гэсэн юм бичихгүй бол наадах чинь нэг зөрүүд нөхөр нь эхний Ням гаригт нь нэгийг нь явуулаад, дараагийн Ням гаригт нэгийг нь явуулчихаж магадгүй байхгүй юү.

Арвин гишүүн, Батболд гишүүн хоёр, Раднаа гишүүнийг бас дуудчих. Раднаа гишүүн чинь орж ирэх шаардлагатай шүү дээ. Раднаа гишүүнийг дуудчих. Ирц бараг болчихож байна.

Ингэе. Сая Баярцогт гишүүний гаргасан санал бол ингэж гарч ирж байгаа. Томъёоллыг уншлаа санал хураалгах гэж байна.

Орон нутгийн хурлын ээлжит сонгуулийн санал авах өдөр нь Сонгуулийн жилийн 6 дугаар сарын сүүлийн аль нэг ням гариг байх буюу УИХ-ын сонгуультай нэг өдөр байна.

**Ц.Нямдорж:**  Дондог даргаа. Энэ Бат-Үүл гишүүний санаачилсан төсөл байна л даа. Их Хурлын сонгуультай нэг өдөр байна гэж заавал тэгэх хэрэг байгаа юмуу. Хэрэггүй шүү дээ.

**С.Баярцогт:** Тэгж хийхгүй бол ингэж хийе гээд байхгүй юү.

**Ц.Нямдорж:** Орон нутгийн хурлын ээлжит сонгуулийн санал авах өдөр нь сонгуулийн жилийн 6 дугаар сарын сүүлчийн хагасын аль нэг ням гариг гэхээр яг Их Хурлын томъёолол болчихож байгаа байхгүй юү.

**Д.Дондог:** Баярцогт гишүүнээ би тэгвэл дараа нь Их Хурал зарлана шүү дээ.

**С.Баярцогт:** Нэг этгээд, зөрүүд хүмүүс олонхи болчихсон байж байгаад эхний ням гаригт нь Улсын Их Хурал, дараагийн ням гаригт нь.

**Ц.Нямдорж:** Тийм юм огт хэрэггүй.

**С.Баярцогт:** Үгүй ээ тэгж магадгүй байхгүй юү найдвартай хийчихье л дээ цуг хийе гээд.

**Ц.Нямдорж:**  Энэ томъёолол бол яг Их Хурлын хуулийн томъёолол. Тэрүүгээр нь хийгээд нэгдэх гэдгээрээ ойлгоод л явчихъя. Хоёрдахь заалт нь энэ хуулийг 2012 оны 1 дүгээр сарын 1-нээс дагаж мөрдөнө.

**С.Баярцогт:** Тиймээ харин тэгээд биччихсэн байгаа шүү дээ.

**Д.Дондог:** Цаашдаа бол нэг л хийе.

**С.Баярцогт:** Тийм учраас яадаг юм бэ тэгж биччихээд Нямдорж даргын хэлснээр ард талд нь нэг өдөр байна гээд биччих л дээ. Тэр юунд нь илүүдээд байгаа юм бэ. Ямар ч хуулийн төсөл байхгүй шүү дээ.

**Д.Дондог:** Улсын Их Хурлын сонгуультай нэг өдөр байна. Тэгвэл энэ томъёоллоор санал хураалт явуулъя тэгэх үү. За дэмжиж байгаа гишүүд гараа өргөе. Гараа өргөж байгаарай болоогүй. Санал хураалт явагдаж байна. 11-9 байна.

Энэ хоёрдахь заалт нь болохоор энэ заалтыг дагаж мөрдөх хугацааг 2012 оны 1 дүгээр сарын 1-ний өдрөөс тооцно гэж байна. 11-10. Илтгэгч нь

**Ц.Нямдорж:** Одоо нэгэнт энэ дээрээ ойлголцож байгаа юм чинь Раднаа гишүүний юмыг тэр чигээр нь санал өгөөд явуулчихъя л даа.

**С.Ламбаа:** Тийм учраас ийм л байна шүү дээ. Одоо эхлээд УИХ-ын Чуулганаар энэ асуудал батлагдчихна гэсэн үг шүү дээ анхны хэлэлцүүлгээр. Энэ батлагдсан тохиолдолд 5 сарыг 2 сар болгох гэсэн саналаа бид татахад бэлэн байна. Тэгэх юм бол нэгдүгээр хэлэлцүүлэг шууд батална гэсэн үг.

6-гаас доошгүй сарыг чинь 5 сар болгосон юм байхгүй юү. Тэрийг бид нар 2 сар болгоно гэсэн юм. Тэгээд цөөнх болсон юм.

**Д.Дондог:** Ламбаа гишүүнээ тэгж эргэж буцаж яах юм бэ. Унагахгүй гэдэг саналыг чинь би хариуцаад оръё. Тэгж нэг ороод, нэг гараад жаахан хүүхдийн тоглоом шиг яах юм бэ ойлголцчихоод байна шүү дээ.

**С.Ламбаа:** Үгүй ээ харин ингэж байгаа юм. Бид нар татахад бэлэн байна.

**Д.Дондог:** Яагаад гэвэл бид нар нөгөө бичиг баримтаа хийх гээд байна шүү дээ.

**С.Ламбаа:** Эхнийхийг нь хэрвээ баталчих юм бол, батлагдчих юм бол бид нар Их Хурал дээр ямар нэгэн завсарлагын тухай асуудал байхгүй.

**Ц.Нямдорж:**  Эхнийх чинь батлагдана. Сая хууль заалтаар нь хоёулангаар нь манай бүлэг дээр санал хураалт явуулаад шийдчихсэн.

**Д.Дондог:** Бас дэндүү бие биеэндээ итгэхгүй байж болохгүй шүү дээ.

**С.Баярцогт:** Бие биеэндээ итгэхгүй бишээ ингэе техникийн хувьд. Би цөөнх болсон учраас одоо татлаа өмнөх хуулийг. Тэгэхдээ хэлэлцүүлгийнхээ явцад Бат-Үүлийн өргөн барьсныг эхлээд хэлэлцчих. Тэр чинь 12 оны 1 дүгээр сарын 1-нээс гэдэг чинь  батлагдчихна шүү дээ. Тэгэхээр ар талын маргаан чинь ерөөсөө байхгүй болчих байхгүй юү. Тэгэхээр 2 гэдэг чинь өөрөө автоматаар алга болчих байхгүй юү.

**Д.Дондог:** Их Хурлын дарааллыг манайх тогтоох юм биш, бид нар юмаа тогтоогоод Их Хуралд оруулчихъя.

**С.Баярцогт:** Би Лүндээ даргыг хэлж байхгүй юү Бат-Үүлийнхийг эхлээд хэлэлцчих. 12 оны 1 дүгээр сарын 1-нээс гэж байгаа юм чинь ойлгомжтой шүү дээ.

Одоо би аль алин дээр нь анхны хэлэлцүүлгээр батлах горимын санал гаргачихъя.

**Д.Дондог:** Эхний хууль дээр та санал хэлнэ гэсэн үү.

**Ч.Раднаа:** Тэр илүү, дутуу гэдгийг би 5 дахь саналаа татаж авъя.

**Д.Дондог:** Илүү, дутуу гэж хаана юм бэ, аан.

**Ч.Раднаа:** Тэр саналыг татаж авлаа, дэмжигдээгүй учраас татаж авлаа.

**С.Ламбаа:** Тэгэхээр Батболд цөөнх шүү дээ. Тэгсэн тохиолдолд Сонгуулийн хуулин дээрээ хуучнаараа байж байгаагаар явна гэсэн үг шүү тиймээ. Их Хуралтайгаа яг адилхан.

**Д.Дондог:** Раднаа гишүүний засаж байгаа санал чинь өргөн барьсан хуулийнхаа заалтыг татаж байгаа тиймээ илүү, дутуу гэдэг үгээ.

**Ч.Раднаа:** Сүүлд гарсныгаа.

**Д.Дондог:** Сүүлд гарсныгаа татаж байгаа юмуу. Тэгэхээр чинь илүү, дутуу гэдэг хоёр үг чинь өргөн барьсан хуулин дээрээ байж байгаа шүү дээ.

**Ч.Раднаа:** Дэмжигдээгүйгээ татаж байгаа байхгүй юү.

**Д.Дондог:** Тэгэхээр үлдэж байгаа нь ямар юм үлдэж байна вэ.

**Ч.Раднаа:** Өргөн барьсан, илүү, дутуу.

**Д.Дондог:** Тэр  илүү дутуу гэж хоёулаа үлдэж байгаа биз дээ.

**Ч.Раднаа:** Тэр нь хоёулаа.

**С.Баярцогт:** Раднаа гишүүний тэрүүгээр уг нь дахиад санал хураачихмаар байгаа юм.

Тэгээд яг Их Хурлынхтай яг ижилхэн болгохгүй бол маргаан болно шүү.

Батболдоо чи цөөнх болж байгаад дахиад нэг санал хураалгачих.

**С.Ламбаа:** Үгүй шүү дээ. Раднаа гишүүний тэр илүү, дутуу гэсэн тэр угаасаа оруулаад ирсэн заалтыг хасъя гэсэн санал гаргаад хураачихад л хуучин хуулинд нь байж байгаа заалт нь яг Их Хуралтай адилхан байгаад байгаа юм.

**Д.Дондог:**Үгүй үгүй. Раднаа гишүүний зарчмын зөрүүтэй саналыг цөөнх болгоод  саналаа хэлээд хураачихаар л болж байгаа юм. Тэгээд илүү, дутуу гэдэг юу чинь хасагдчихаж байгаа байхгүй юү.

**Ч.Раднаа:** Тэр чинь нэг мандаттай байх үед байсан юмыг нь өөрчлөхгүй, олон мандаттай болохоор өөрчилж тэгж бичихгүй бол болохгүй байгаа шүү дээ.

**Д.Дондог:** Харин тийм л дээ та тэгж бичнэ л дээ.

**Ч.Раднаа:** Дэмжигдээгүй юмыг татахгүй яах юм бэ.

**Д.Дондог:** Одоо дэмжье гэж байна л даа. Цөөнх болоод саналаа хэлчих дэмжье гэж байна шүү дээ таны саналыг тиймээ.

Одоо Батболд гишүүн цөөнх болж байна гээд ярьчих юм байна. Тэгвэл татахаа больж байна гэсэн үг энэ удаад.

Сая Раднаа гишүүн татна гэж хэлснээ цөөнх болж байгаа хүн байвал болъё гэчихлээ. Тэгж тайлбар хэлэхгүй бол болохгүй юм байна. Батболд  гишүүн цөөнх болсон байгаа.

**Су.Батболд:** Раднаа гишүүний гаргасан санал бол хоёр сонгуулийн нэг ижил зарчимтай байх зарчмыг зөрчөөд байгаа юм. Тийм учраас Раднаа гишүүн миний гаргасан санал дээр би цөөнх болж УИХ дээр УИХ-ын сонгуулийн тухай хуулин дээр мандатын тооноос цөөн дугуйлсан нь хүчинтэй байдаг, Орон нутгийн сонгууль дээр цөөн дугуйлах юм бол тэр хүчингүй болдог энэ зарчим алдагдаад байгаа учраас би цөөнх болсон. Цөөнхийг дэмжиж санал хураана шүү дээ, олонхийг дэмжиж санал хураах юмуу. Би санал хураалгахаар саналаа томъёолж оруулж байгаа юм.

**Д.Дондог:** Батболд гишүүн цөөнхийнхөө саналыг тайлбарлаж хэллээ.

Ингээд тухайн тойрогт ноогдсон мандатын тооноос дутуу нэр дэвшигчийн төлөө санал өгсөн саналын хуудсыг хүчинтэйд тооцно гэсэн санал бол олонхийн дэмжлэг авчихсан байгаа тиймээ.

Тэгэхээр энэ том болохгүй болчихоод байна уу, болно шүү дээ. Энэ томъёоллоор хураах уу. Хүчинтэйд тооцно гэсэн саналыг дэмжиж байгаа гишүүд гараа өргөе.

Энэ санал дэмжигдэхгүй байгаа учраас хүчинтэйд тооцогдох санал нь дэмжигдэж байна гэсэн үг тиймээ.

**С.Баярцогт:** Раднаа гишүүн найруулгаа өөрчил.

**Ч.Раднаа:** Яаж

**С.Баярцогт:** Их Хурлын хуулин дээр дутуу дугуйлбал ингэнэ, тэгнэ гэсэн юм байхгүй байгаа байхгүй юү. Зүгээр хүчинтэйд тооцно гэдэг дотор байгаа байхгүй юү.

**Ц.Нямдорж:** Гишүүд ээ ийм болох юм байна.

Дутуу дугуйлсан бол хүчинтэй болох юм байна. Хэрэв саяын ярьж байгааг би хуулин дээр нь бичээд үзэж байна л даа. Ийм заалт болох юм байна.

42.1.3 чинь тухайн тойрогт ноогдох мандатын тооноос илүү нэр дэвшигчийн төлөө санал өгсөн. Түүнчлэн энэ хуульд зааснаас өөр тэмдэглэл хийснээс аль нэр дэвшигч санал өгснийг тодорхойлох боломжгүй болсон бол саналын хуудас хүчингүй болно гэсэн юм болох юм байна. Одоо болж байна уу.

Тэгэхээр угаасаа дутуу гэж байгаагүй, нэгээс илүү гэж байсан юм хуучин. Одоо тэгэхээр нэгээс гэснийг тухайн тойрогт ногдох мандатын тооноос гэж өөрчилье гээд томъёолчих.

**Д.Дондог:** Тиймээ тэгэхдээ нөгөө юугаараа бол өргөн барьсан саналтайгаа холбохгүй бол болохгүй болчихоод байна.

**Ц.Нямдорж:** Би сая энийг шигтгээ суулгах юм бол ийм заалт боллоо гэдгийг уншчихлаа шүү дээ. Одоо нэгээс гэдэг үгийг.

**Д.Дондог:** Түрүүн наад санал чинь дэмжигдээгүй санал байхгүй юү.

**Ц.Нямдорж:** Одоо дэмжье гээд санал хураалга л даа тэгээд.

**Д.Дондог:** Нөгөө санал дээрээ хураагдаж байж наадах чинь дэмжигдэж үлдэх байхгүй юү.

**Ц.Нямдорж:** Нөгөө нь ямар санал юм бэ.

**Д.Дондог:** Нөгөөдөх нь илүү, дутуу хоёулаа байна гэдэг нь дэмжигдчихээд байгаа байхгүй юү. Тэрэн дээр хураахаар тэрийг дэмжээгүй тохиолдолд таны наадах чинь дэмжигдэх ёстой байхгүй юү.

**Д.Лүндээжанцан:** Босоо саналаа дэмжих үү гэж санал хураагаад нэг ч хүн гар өргөсөнгүй. Тэгээд тэр уначихсан.

**Д.Дондог:** Тэгээд үлдэж байгаа санал нь саяын санал байхгүй юү.

**Ц.Нямдорж:** Одоо бол ийм саналын томъёолол хураая. Нэгээс гэснийг тухайн тойрогт ногдох мандатын тооноос гэж өөрчилсүгэй гээд илүү гэдэг үг нь тэртэй тэргүй байна.

**Д.Дондог:** Түрүүний санал дэмжигдээгүй учраас одоо үлдсэн саналаа нэмж найруулга хийгээд Нямдорж гишүүний саналаар хураая. Дэмжиж байгаа гишүүд гараа өргө. 11-9, энэ дээр цөөнх байхгүй тиймээ.

Одоо горимын санал гаргах хүн байна уу.

**С.Ламбаа:** Одоо анхны хэлэлцүүлгээр баталъя.

**Д.Дондог:** Ламбаа гишүүн энэ хуулийг анхны хэлэлцүүлгээр баталъя гэж байна.

Саяын энэ хуулийг анхны хэлэлцүүлгээр баталъя гэж байгаа гишүүд гараа өргө. Одоо санал нэгтэй өргөх болж хувирна шүү дээ.

**Ц.Нямдорж:** Одоо гар өргөөч дээ тэгээд.

**С.Ламбаа:** Үгүй ээ түрүүнийх нь шүү дээ. Түрүүнийх дээр анхны хэлэлцүүлгээр. Одоо дараагийнхыг бас анхны хэлэлцүүлгээр юм байгаа биз дээ. Тэрийг нь Нямдорж дарга анхны хэлэлцүүлгээр гэчихгүй юү.

**Д.Дондог:** Ламбаа гишүүн алин дээр нь хэлээд байгаа юм бэ. Хоёуланг нь цуг хэлчихнэ шүү дээ ялгаагүй шүү дээ.

**С.Баярцогт:** Үгүй ээ ялгаатай шүү дээ.

**Д.Дондог:**  Баярцогт гишүүн.

**С.Баярцогт:** Би бол Бат-Үүл гишүүн нарын санаачилсан хуулийг анхны хэлэлцүүлгээр баталъя.

**Д.Дондог:** За тэрийг анхны хэлэлцүүлгээр. Бат-Үүл гишүүн нарын санаачилсан хуулийг анхны хэлэлцүүлгээр баталъя гэж байгаа гишүүд гараа өргөе. Ламбаа гишүүн, Баярцогт гишүүн хоёрын санал. Ингээд санал нэгтэй дэмжлээ.

Дараагийнх нь Раднаа гишүүн нарын санаачилсан хуулийг анхны хэлэлцүүлгээр баталъя гэж байгаа гишүүд гараа өргөе.

Зарчмын зөрүүтэй саналыг Нямдорж гишүүн гаргаж байна. Дэмжиж байгаа гишүүд гараа өргөе. 11-9, олонхи нь.

**Ц.Нямдорж:** Уучлаарай гишүүд ганцхан үг байна. Энэ бие биеэндээ иймэрхүү юман дээр ойлголцсон бол жаахан итгэж сурцгаая. Итгэж ядсан юм л энд яагаад байна шүү дээ. Би сая 12 оных гэдгийг чинь 2 заалтаар нь хоёулангийн бүлэг дээр санал хураалт явуулаад дэмжүүлчихсэн. Та бүхэн харин эхний юм батлагдсаны дараа янз бүрийн авир битгий гаргаж үзээрэй.

**Д.Дондог:**  Одоо яриагаа болъё хурал  дууссан.

**Д.Лүндээжанцан:** Гишүүд танхим руугаа ороод чуулган үргэлжилнэ одоо. Нөгөө асуудлууд хэлэлцэнэ, цэцийн дүгнэлтүүд, Ерөнхийлөгчийн хориг, тэгээд Эрүүгийн хуулийн өөрчлөлт, чухал чухал юмнууд байгаа.

**Д.Дондог:** Амжчихвал баталчихна өнөөдөр.

**Хуралдаан 17 цаг 05 минутад өндөрлөв.**

**Соронзон хальснаас хянаж буулгасан:**

Хуралдааны нарийн бичгийн дарга                                                       В.ОЮУН